作者：刘过
词牌/韵律：沁园春

paragraphs: 画鹢凌空，红旗翻雪，灵鼍震雷。
叹沈湘去国，怀沙吊古，江山凝恨，父老兴哀。
正直难留，灵修已化，三户真能存楚哉。
空江上，但烟波渺渺，岁月洄洄。
持杯。
西眺徘徊。
些千载忠魂来不来。
谩争标夺胜，鱼龙喷薄，呼声贾勇，地裂山摧。
香黍缠丝，宝符插艾，犹有樽前儿女怀。
兴亡事，付浮云一笑，身在天涯。